ROZHODNUTIE KOMISIE
z 21. decembra 2005,
ktorým sa podľa smernice 1999/105/ES povoľuje členským štátom prijímať rozhodnutia o poskytovaní záruk týkajúcich sa množiteľského materiálu lesných kultúr z tretích krajín
[oznámené pod číslom K(2005) 5485]
(2005/942/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 19 ods. 3,
keďže:
(1)
Podľa článku 19 ods. 1 smernice 1999/105/ES má Rada na návrh Komisie určiť, či množiteľský materiál lesných kultúr produkovaný v tretej krajine poskytuje rovnaké záruky týkajúce sa schvaľovania jeho základného materiálu a opatrení prijatých v rámci jeho produkcie s cieľom jeho uvedenia na trh, aké poskytuje množiteľský materiál lesných kultúr produkovaný v Spoločenstve, ktorý je v súlade s ustanoveniami tejto smernice.
(2)
Dostupné informácie o podmienkach, ktoré sa vzťahujú na tretie krajiny, však ešte stále nestačia na to, aby Komisia mohla prijať takéto rozhodnutie v súvislosti s tretími krajinami.
(3)
Členským štátom by sa malo povoliť prijímať takéto rozhodnutia v súvislosti s množiteľským materiálom dovážaným z konkrétnych tretích krajín, aby sa predišlo narušeniu obchodných štruktúr. Z analýzy Komisie vyplýva, že tento materiál poskytuje rovnaké záruky, ako sú tie, ktoré sa vzťahujú na množiteľský materiál lesných kultúr produkovaný v Spoločenstve v súlade so smernicou 1999/105/ES.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
V súvislosti s tretími krajinami uvedenými v prílohe a v súvislosti s druhmi, kategóriami a v nej ustanovenými typmi základného materiálu sa členským štátom povoľuje prijímať rozhodnutia o tom, či množiteľský materiál lesných kultúr produkovaný v týchto krajinách poskytuje rovnaké záruky týkajúce sa schvaľovania jeho základného materiálu a opatrení prijatých v rámci jeho produkcie s cieľom jeho uvedenia na trh, aké poskytuje množiteľský materiál lesných kultúr produkovaný v Spoločenstve, ktorý je v súlade s ustanoveniami smernice 1999/105/ES.
Množiteľský materiál lesných kultúr dovážaný z týchto tretích krajín je opatrený listom o pôvode alebo úradným osvedčením vydaným krajinou pôvodu a záznamami obsahujúcimi podrobné údaje o všetkých zásielkach určených na vývoz, ktoré poskytne dodávateľ v tretej krajine.
Článok 2
Členské štáty bezodkladne informujú Komisiu a ostatné členské štáty o všetkých rozhodnutiach, ktoré prijali v súlade s týmto rozhodnutím, a o každom odvolaní takýchto rozhodnutí.
Článok 3
Povolenie stanovené v článku 1 sa uplatňuje od 1. januára 2006 a jeho platnosť sa končí 31. decembra 2008.
Článok 4
Toto rozhodnutie je určené členským štátom.
V Bruseli 21. decembra 2005